Wyksraadslid in hof wat glo vrou wou vermoor(Argieffoto: Maroela Media) ŉ Wyksraadslid van Welkom in die Vrystaat het Dinsdag in die hof verskyn op aanklag van poging tot moord. Sephiri Jan Diphoko (43) het in die Virginia-landdroshof verskyn waar sy aansoek om borgtog afgekeur is, het brig. Motantsi Makhele, woordvoerder van die polisie, gesê. Die saak is tot 7 Mei uitgestel vir verdere ondersoek. “Dit kom ná sy vrou, Selwane Diphoko (46), gesê het sy is op 18 April omstreeks 16:25 in hul huis in Eurekapark in Meloding deur haar man aangeval en met ŉ mes gesteek. Sy het gesê haar man het onder die invloed by die huis aangekom. Hulle het ŉ woordewisseling gehad en hy het haar aangerand en verskeie kere met ŉ kombuismes gesteek.” Sephiri het ná die voorval glo gepoog om homself met ŉ tou op te hang. “Sy vrou kon die tou sny en hy het grond toe geval. Sy het daarna die voorval by die polisiestasie aangemeld.” ŉ Saak van aanranding met die doel om ernstig te beseer is later na ŉ saak van poging tot moord verander.